16 beseer toe trein ontspoorFoto verskaf deur Netcare 911 Minstens 16 persone is Dinsdag beseer toe drie waens van ŉ trein by die Elandsfontein-treinstasie in Boksburg ontspoor het. “Paramedici is omstreeks 16:15 na die toneel naby Jet Parkweg ontbied,” het Shawn Herbst, woordvoerder van Netcare 911, gesê. “Drie van die waens het ontspoor en minstens 16 persone is beseer. Al die beseerdes was passasiers op die trein. Hulle het geringe tot matige beserings opgedoen.” Die beseerde persone is op die toneel gestabiliseer en na verskeie hospitale geneem vir verdere behandeling. Die omstandighede wat tot die ontsporing gelei het, word ondersoek.